text: L'unionisme reuneix 4.500 persones a la plaça Catalunya, 33.500 menys que fa un any, segons la Guàrdia Urbana
  La manifestació unionista a la plaça Catalunya, aquest dilluns. / CRISTINA CALDERER
  BarcelonaLa manifestació unionista a plaça Catalunya ha reunit 4.500 persones, segons ha informat la Guàrdia Urbana. Fa un any la participació va ser, també segons la Guàrdia Urbana, de 38.000 persones, 33.500 més.
  Sense el paraigua de Societat Civil Catalana ni la implicació directa de PP i Ciutadans, aquest any han estat diverses plataformes minoritàries les que han organitzat l'acte. Tot i això, en un exemple més de la lluita per liderar l'unionisme, el líder dels populars al Parlament, Xavier García Albiol, s'ha presentat per sorpresa a l'acte acompanyat d'altres dirigents del partit.
  Allà ha hagut de sentir com els organitzadors criticaven el president espanyol, Mariano Rajoy, per "covard i ignorant", i carregaven contra el president de la Generalitat, "Arturo" Mas, per impulsar "un cop d'estat". Cada cop que s'ha citat Mas, molts manifestants han respost amb crits de "Fora!" i "A la presó!".